Historie på Gribskov Gymnasium
Den moderne terrorisme, vikingernes historie, slaget ved Dybbøl 1864, nynazismen, den franske revolution, velfærdssamfundet og Vietnam-krigen kan være emner man læser om i historie.

Historie er et spændende og broget fag, hvor alle kan være med, - men hvor der også kræves indsigt og forståelse, hvis man vil opnå gode resultater. Uden den historiske baggrund forstår man ikke meget af den verden, som omgiver os og af de processer, som foregår

Historisk metode og materialekritik 
Historie handler om mennesker og om, hvorledes mennesker siden tidernes morgen har indrettet deres liv og levet i samfund. Historien handler derfor om fortiden og har til opgave at forsøge at genskabe  en tid  eller en epoke i dens særegenhed. Historikeren kan  ikke direkte at iagttage den historiske fortid eller lave egentlige forsøg med den, fordi det jo ville kræve ”en gentagelse af fortiden”. I stedet bygger vores viden om fortiden på de levn/spor, fortidens mennesker har efterladt sig. Disse levn/spor kaldes også historiske kilder og det er dem historikeren bearbejder i deres forskning.  Resultaterne fremlægges i bøger, artikler etc.

Historiske kilder
Kilder er et meget centralt begreb i faget historie. Kilderne er alle de skriftlige og ikke-skriftlige efterladenskaber, der findes fra en given periode i historien. Der findes fx en kolossal mængde af efterladenskaber fra Nazitiden – bl.a. rester af de nazistiske udryddelseslejre og en lang række originale tekster skrevet af topnazister. 

Disse kilder er et vidnesbyrd om, at Det tredje Rige en gang har eksisteret og ikke bare er et resultat af fri fantasi sådan som mange nynazister prøver at fremstille det.

Kilderne giver os altså fast grund under fødderne, hvad angår fx den tyske nazisme, men de kan  være svære at forstå, fordi de bygger på en viden og en indforståethed, som man havde dengang kilden blev til. Sproget kan også være en forhindring  for  også måden man udtrykker sig på har undergået store forandringer og det samme gælder også skriften - i de gode gamle dage skrev man i hånden. 
 For at forstå kilderne får man derfor ofte brug for hjælp som regel  i form af  andre historikeres tolkninger af dem  Vi bruger begrebet fremstil-linger om de bøger, som historikere har skrevet som et resultat af deres undersøgelser – jf. s. 6.

Kilder som levninger og beretninger
Et spor fra fortiden kan opfattes som en levning, dvs. en efterladt ting, der fortæller om den situation eller virkelighed, hvori den blev skabt. En kilde er en levning, når den er en autentisk rest af  

den virkelighed vi vil undersøge. Fx en økse fra vikingetiden eller et stykke papir med præsident Bush’ tale 23/8 2002 til kongressen, hvor talen giver os oplysninger om USA’s holdning til Irak. 
Alle kilder er levninger, men nogle kilder indeholder yderligere en beretning om begivenheder, tilstande og forhold i fortiden. Beretninger er stort set alle former for efterladte skrifter, som f. eks. breve, dagbøger, erindringer, avisartikler, læserbreve og historiske fremstillinger. 

En kilde er en beretning, når kilden beskriver en udvikling (har en berettende del). Fx hvis øksen fra vikingetiden har en indgraveret historie på grebet, om ejerens største jagtbedrift. Eller hvis Bush i talen udtrykker USA’s forhold til Irak over en tidsperiode. I det tilfælde er der tale om en udvikling og kilden kan anvendes som beretning.

Historisk metode
Det enkelte menneske skaber sin egen erindring om sit eget liv, men den kollektive erindring, den overordnede viden om menneskehedens historie må rekonstrueres af videnskabeligt uddannede historikere. Den historiske videnskab har udviklet en kildekritisk metode, der skal hjælpe os med arbejdet med kilderne. Kildekritik er systematiseret sund fornuft, hvis formål er at klargøre, med hvilken grad af sandsynlighed man kan rekonstruere fortiden.
   Alle kilder er som nævnt levninger, mens nogle kilder også indeholder berettende elementer. Man kan imidlertid ikke altid opdele kilder i enten levninger eller beretninger. I hvilket omfang man bruger kilden som levning eller beretning er afhængigt af, hvad man vil bruge kilden til. 


Med andre ord er det vores problemstilling (hvad vil vi undersøge), der afgør om vi skal anvende kilden som levning eller beretning. Dagens avis kan f.eks. bruges som levning, hvis vi vil undersøge avisers lay-out i år 2005, avisens politiske holdning, papirets kvalitet, tryksværte m.m.

Avisen kan imidlertid også anvendes som beretning, hvis vi vil undersøge forskellige forhold i ind- og udland såfremt avisen omtaler disse forhold.

Beretning eller levning - hvad er bedst?

Skal man undersøge et historisk forhold (fx nazisternes jødeforfølgelse) og har man både levninger
 og beretninger
 til rådighed foretrækkes levninger. Ved levninger kan man selv gøre iagttagelser af den historiske virkelighed. Ved beretninger er man afhængig af andres evner, muligheder og vilje til at give en rigtig beskrivelse.

Kilder som beretninger – hvilke er bedst? 

Som regel kan man imidlertid ikke sige ret meget om et historisk forhold alene gennem brug af levninger og derfor må man anvende beretninger. For at afgøre, hvilke beretninger der er bedst, spørger man ind til forskellige forhold.

- Er kilden en første- eller andenhåndsberetning?

Førstehåndsberetning: Beretning af et vidne som selv har set eller deltaget i hændelsen. 
Andenhåndsberetning: Gengiver oplysninger, som forfatteren har fra andre personer.

Man foretrækker at arbejde med førstehåndsberetninger, da de er mest autentiske og troværdige.

Har vi ingen førstehåndsberetninger til rådighed må vi bruge andenhåndsberetninger. I den forbindelse er det afgørende at finde ud af, hvor ophavsmanden har sine oplysninger fra.

- Er kilden en primær eller sekundærkilde.
Primærkilde: Den første kilde i en række af bevarede kilder. Kilden har ikke sit indhold (sin beretning) fra andre skriftlige kilder. (men der kan godt være flere primære kilder til samme begivenhed – hvis forfatterne ikke har set hinandens tekster og teksterne er skrevet nogenlunde samtidig).

Sekundærkilde:  En kilde som har sit indhold (sine oplysninger) fra andre kilder (primære kilder). En sekundær kilde bygger således på andre kilder. 

Man fortrækker de primære kilder, når det er muligt. En sekundærkilde bliver til en primær, hvis den primære går tabt.

- Tendens
Alle tekster har en eller anden form for tendens. Forfatteren ser begivenhederne på den baggrund, som han selv har. Derfor er kilder til den samme problemstilling ofte forskellige. F.eks. vil en palæstinensisk forfatter kalde en palæstinensisk selvmords-bombemand for en frihedskæmper, mens en israelsk forfatter vil kalde bombemanden for en terrorist. 

Forskellen kan være ubevidst, hvis forfatteren ikke gør sig sin baggrund klar. Men mange tekster kan være skrevet med et specielt formål for øje. Det kan spænde fra helt primitiv propaganda til udspekulerede forsøg på at sætte sig selv i et bedre lys.

I arbejdet med kilder, er det centralt at fastlægge i hvilket omfang kilden har tendens og i hvilken retning tendensen går. Man skal i arbejdet søge at tage højde for denne tendens. 

Hvordan gør jeg?
Når du læser historiske kildetekster, er det altid klogt at stille følgende spørgsmål til teksten, dog ikke nødvendigvis i den anførte rækkefølge: 

1. Hvad er det for en kildetype (lovtekst, retsdokument, brev, tale,  historieskrivning etc.)? 

2. Hvem er kildens afsender ?

3. Hvornår er kilden nedskrevet (er den samtidig med begivenhederne)? 

4. Er det en første- eller andenhåndsberetning?  

5. Er det en primær eller sekundærkilde? 

6. Hvem har oprindeligt været modtager? 

7. Hvad står der i kilden: opdel evt. i hovedpunkter og find det væsentlige. 

8. Hvad er forfatterens formål med kilden? (vil han overbevise nogen om noget?)
9. Og i forlængelse af 8. I hvilket omfang er kildens forfatter troværdig?-> Politisk overbevisning? Er han politiker eller forsker? 

10. I hvilket omfang har kilden tendens?

Vigtigt:  (Angiver forfatteren en speciel hensigt? Kan du udfra teksten se, at forfatteren har en bestemt hensigt? Undersøg sprogbrug, Fx brug af tillægsord. Viser forfatteren sympati eller antipati mod bestemte personer? Er forfatteren en kvalificeret betragter, Hvad er forfatterens iagttagerposition? Er den forfatterens tekst den eneste til den begivenhed/problemstilling den behandler? Hvis der er flere: Er der overensstemmelse mellem dem eller modsætninger? I givet fald: Hvor? Hvorfor? )
11. Hvilken historieopfattelse har kildens forfatter. (Hvad er det, der driver historiens hjul)?

12. Hvilke historiske begivenheder kan kilden belyse (hvad fortæller kilden om det emne der arbejdes med)?

13. Hvilken samfunds-kontekst (historisk samtid) er kilden skrevet i? og hvordan har det påvirket det som står i kilden? 

Om fremstillinger ((undervisnings-)bøger og tekster, som fortæller om det historiske forhold, som man undersøger. Typisk er bøgerne noget senere (eller helt moderne) end det pågældende historiske forhold )
Fremstillinger spiller en anden central rolle i historieforskningen, ved udarbejdelse af historiebøger og i enhver historieundervisning. Uden fremstillinger kommer man ingen vegne når man arbejder med kilderne. Kilderne taler ikke bare af sig selv. Men man skal i sit arbejde med de historiske fremstillinger være klar over, at det er en historikers tolkning af kilderne og andre fremstillinger. Man kan derfor i en historisk undersøgelse – som fx i en historieopgave i 2g – ikke nøjes med at bruge én historisk fremstilling. Man må holde forskellige fremstillinger op mod hinanden og evt. supplere undersøgelsen med læsning af kilder.
     I modsætning til brug af kilderne, hvor vi helst vil have kilder så tæt på den tidsperiode vi arbejder med, er vi mest interesserede i, at få så nye fremstillinger som muligt. Når vi anvender fremstillinger er det en fordel, hvis den er skrevet mange år efter det som den beskriver fordi kildegrundlaget således er mere mangfoldigt.  Da alle historiske fremstillinger er subjektive (man fortolker fortiden) er det vigtigt også at stille kritiske spørgsmål til fremstillingerne. Sådanne spørgsmål kunne være:

· Hvem har skrevet bogen? Hvornår og hvor? Er det originalsprog eller en oversættelse?

· Hvilket materiale bygger forfatteren sin fremstilling på?

· Hvilke kvalifikationer har forfatteren? (Amatør eller historiker)

· Hvilken slags bog er det? Videnskabeligt værk? Populærvidenskabeligt? En skolebog? Til folkeskolen eller gymnasiet?

· Har forfatteren haft en bestemt hensigt med bogen? Er der tendens?

· Hvordan er forfatterens umiddelbare troværdighed? (Er han politiker, forsker eller debattør?) Har han en bestemt politisk overbevisning, som ”farver” hans holdning osv.   

· Hvilken historieopfattelse har forfatteren? (hvad er det, der driver historiens hjul - enkeltpersoner, politikere og ”de (indflydelses)rige”, den brede befolkning, økonomien, tilfældigheder osv.)

· Præsenterer forfatteren andre synspunkter og andre tolkninger end sine egne? 

Ovenstående tekst er delvist baseret på følgende:

http://www.tornbjerg-gym.dk/historie/kildekritik.htm#Kildekritik
http://www.his2rie.dk/sites/388/1/8848/5248m0m0m0m0/index.php4
� Levning: En kilde er en levning, når den er en autentisk rest af den virkelighed vi vil undersøge.


� Beretning: En kilde kan bruges som beretning, når kilden beskriver en udvikling (har en berettende del)

